Germaniyalik sayyohlar Land Rover avtomobillarida O‘zbekistonga tashrif buyurdi

Land Rover yirik avtomobil kompaniyasining Germaniyadagi bo‘linmasi har yili an’anaviy Land Rover Experience Tour — dunyo mamlakatlari bo‘ylab avtosayohat o‘tkazib keladi. Ushbu tur rasmiy saytidagi ma’lumotga ko‘ra, bu yil ham an’anaga sodiq qolgan holda sayohat tashkil qilindi. Tur Germaniya poytaxti Berlindan boshlanib, Hindistonning Mumbay shahrigacha Buyuk Ipak yo‘li bo‘ylab tashkil qilingan.

 Avtosayohat xaritasi. Foto © landrover-experience-tour.de
Tur 2013-yilning 26-avgustida boshlanib, 12 ishtirokchi Berlindan Land Rover avtoulovlarida yo‘lga chiqqan. Tur yo‘nalishining uzunligi 15 000 kilometrni tashkil etadi. U quyidagi bosqichlardan iborat:

Land Rover Experience Tour kundaligi vazifasini o‘tayotgan blogda sayohatchilar turning 13-kuni – 7-sentabrda O‘zbekiston hududiga kirib kelgani haqida ma’lumot beriladi.

Bir hafta davomida Qoraqalpog‘iston – Xorazm (Xiva) – Buxoro – Samarqand – Toshkent yo‘nalishi bo‘ylab O‘zbekistonni aylanib chiqqan sayohat ishtirokchilari poytaxtimizda 12-sentabr kuni Land Rover Experience Tour’ning birinchi bosqichini yakunladi.
Blogda sayyohlar shaharlarimiz haqida o‘z taassurotlari bilan bo‘lishgan.
Xivaning o‘tmish nafasi ufurib turuvchi obidalari, rang-barang gilamlari va ipagi ularni maftun etgan bo‘lsa, Buxoroni o‘rta asr Markaziy Osiyosiga xos bo‘lgan hamda ajoyib tarixga ega shahar deya ta’rifladi.

Buxorodan Samarqandga ketish yo‘lida Antonov II biplaniga duch kelganini ham suratlar bilan tasvirlab, ushbu samolyotning O‘zbekistonda hasharotlarga qarshi dori sepishda qo‘llanilishini ham qo‘shimcha qilgan.

O‘zbekistondagi sayohatini yakunlar ekan, germaniyaliklar har bir manzilda o‘zbek xalqining mehmondo‘stligiga guvoh bo‘lganini ta’kidladi. Bundan tashqari, yurtimizning “ohori to‘kilmagan” tarixiy qadamjolari ularning sayohati yanada yoqimli kechishiga turtki bo‘lganini ham qo‘shimcha qildi.
Tur blogida sayohatchilarning Farg‘ona vodiysi orqali 14-sentabr kuni Qirg‘izistonga yetib kelgani haqida ma’lumot beriladi. Ayni paytda ular Bishkekda vaqt o‘tkazmoqda.